  Виталий Пронин Кылем арын тулыс Ижын улӥсь воргорон шедьтэм пуктӥськись юртын квартира вузан сярысь ялонэз. Отчы жингыртэм, огкыл гожтыны компание вуэм, визь-кенешен солы юрттэм отын тыршись нылкышно. Пуктӥськонлы шуыса воргорон 590 сюрс манетсэ сётыса кельтэм. Но огкылын пусъем дырлы та сэрегез вуымтэ. Воргорон та компаниез юанъёсын ёртыны кутскем: ку вуоз квартираез? Тодмо нылкышно куара ик пумитаз вазьылэм: лэсьтӥськон ужъёс ӝегало. Ар но ӝыны ортчыса гинэ, туэ ноябрь толэзе, воргорон та компанилэн юртаз вамыштэм. Отын солы шуиллям: огкылын пусъем юртэз пуктыны ум ик чаклаське вал. Нош нылкышно чиптэм-чаптэм ышем. Эскерон борды басьтӥськизы полицейскойёс. Тодмо луиз: та нылкышно, зэм но, кӧня ке толэзь ӵоже отын тыршем. Воргоронлы, ачиз малпаса, огкыл «пӧрам», уксёзэ аслыз басьтэм но тӧлӟем. Югдурез утисьёс та кышномуртэз ӝегатӥзы: солы 44 арес, улэ Ижын, нокытын уг ужа. Со вылэ лушкаськемез понна уголовной уж ӝутэмын. Со 6 арозь пытсэт сьӧры шедьыны быгатоз. Елена Тугашева  Туспуктэм басьтэмын Newstracker.ru  